**MESEORSZÁGBAN NINCS LEHETETLEN**

DRÁMAJÁTÉKOS FOGLALKOZÁS

Iskola: Rákóczi Ferenc Általános Iskola

Pedagógus neve: Török Enikő Andrea

Osztály: 1-2-3-4. osztály

A foglalkozás támája: Meseországban nincs lehetetlen- drámajátékos foglalkozás

A foglalkozás célja: Kommunikációs és szociális kompetenciák fejlesztése. Figyelem, emlékezet fejlesztése. A fantázia határtalan lehetőségeinek felfedeztetése. Kapcsolatteremtő lehetőségek gyakorlása.

Tantárgyi kapcsolódás: magyar nyelv, környezetismeret, személyiségfejlesztés, zene és mozgás.

Felhasználási javaslat: anyanyelv, környezetismeret, személyiségfejlesztés órán vagy erdei iskolában.

Időtartam:60- 90 perc

Módszerek: magyarázat, beszélgetés, drámajáték, szemléltetés,

Eszközök: számítógép, Szitakötő folyóirat-2024- Tavasz-65. szám, labda

Felhasznált irodalom: Szitakötő folyóirat-2024-Tavasz 65. szám-Barna Benedek: A minden kívánságot teljesítő gép

<https://ligetmuhely.com/szitakoto/barna-benedek-a-minden-kivansagot-teljesito-gep/>

Török Enikő Andrea-Fiatalok Ifjúsági Zenekar: Légy a barátom dal

<https://www.youtube.com/watch?v=3K9TBJmmnu8>

MESEORSZÁGBAN NINCS LEHETETLEN

**-Gyertek velem Meseországba a kedvenc dalommal! A Légy a barátom című dal szövegét figyelve próbáljátok mozgással jelezni minden gondolatot! Segítek: sétálunk, körbe nézünk, pillangót röptetünk, mosolyt küldünk, kezet fogunk a mellettünk lévővel.**

<https://www.youtube.com/watch?v=3K9TBJmmnu8>

LÉGY A BARÁTOM!

Török Enikő Andrea

Meseországban sétáltam,

Mesekuckóra találtam.

Meseházak közt kóborolva

Trallalla hercegnőt láttam.

Várában kószált trillázva,

Pillangó szállt a vállára.

Szél táncoltatta meseszép hangját,

Mindenki dalát hallgatta.

Küldj nekem mosolyt! Trallalla!

Fogd meg a kezem! Trallalla!

Légy a barátom! Trallalla!

Varázsolj mosolyt arcomra!

Meseországban sétáltam,

Traptrapdom herceget vártam.

Távolba nézett, épp fütyörészett.

S közben ezt dalolta boldogan:

Kacsints szemembe! Traptrapdom!

Rázz kezet velem! Traptrapdom!

Légy a barátom! Traptrapdom!

Szép napod legyen! Azt mondom!

Meseországban sétáltam.

Trallalla hercegnőt láttam.

Traptrapdom herceggel dalolt.

Mindkettő nagyon boldog volt.

**-Megérkeztünk Meseországba, ahol nincs lehetetlen. Lássuk ki honnan érkezett.**

HONNAN JÖTTÉL?

Minden játékosnak a keresztneve kezdőbetűjével ki kell találnia egy képzeletbeli helyet, ahonnan érkezhetett. Enikő a nevem, Eleganciából jöttem. Ádám vagyok Álomföldről. Boginak szólítanak, a Boldogság bolygóról. Máténak hívnak, a Morcos messzeségből érkeztem. Ottó vagyok az Okosság odvából andalogtam ide. Dánielnek neveznek a Dongók és darazsak dombjáról. Hanna vagyok a Hordóházak hídjáról. Jázmin vagyok a Jégvilágból. Viola vagyok egy Varázslatos vidékről. Róbert vagyok a Rejtélyes rétről. Kata vagyok Kacagóniából. Panni a nevem, a Piperkőcök palotájából.

**-Meseországban minden megtörténhet, lássuk mi lesz veletek…**

VARÁZSLATOS SZIKLÁK

A játékosoknak le kell guggolniuk és ,,varázslatos sziklává” kell ,,változniuk”. A játékvezető tapsol és azt mondja ,,A varázslatos sziklák változzanak robottá!” Mindenki úgy kezd viselkedni, mintha robot lenne. Majd újra tapsol: ,, Mindenki legyen szikla!” Bármit mond a játékvezető, azzá kell változniuk. Pl.: felhők között lebegő autó, táncoló asztal, éneklő medve, sétáló villanyoszlop.

ELMENTEM A KÉPZELET PIACÁRA

A játékosok körben állnak. A játékvezető elkezdi:

,,Elmentem a képzelet piacára és vettem egy doboz gondolatot.”

A következő játékosnak meg kell ismételnie, és el kell mondania, hogy ő mit vett. És így tovább, mindenki meg kell ismételje a legelső játékostól kezdve, hogy mit vett. A lényeg, hogy mindenki csak olyan dolgot vehet, ami a valóságban nem vásárolható. Például: egy zsák szeretetet, hajszálszámológép, tanár szelídítő illatszer, mindent látó szemüveg, sorsfordító tükör, szorgalmat növelő lencse, láthatatlanná tevő paróka stb.

MI LESZEK?-NEM LÉTEZŐ SZAKMÁKKAL…

Mindenkinek van elképzelése arról, hogy ha felnő, mit szeretne csinálni. A feladat az, hogy minden játékos folytassa a következő mondatot, de csak olyan szakmát lehet mondani, ami még nem létezik.

Az az álmom, hogy…………………. legyek.

Például: időkibővítő menedzser, önjáró bejárónő karbantartó, mindentlátó szemüveg tervező, felhőhintó irányító, műmosoly rajzoló, humorvitamin termesztő, világító pókidomár, gondolatvezérlő hullámhossz beállító …

**-A játékok által kipróbálhattuk, hogy a képzelet szárnyán nincs lehetetlen.**

**Most pedig egy csodálatos mesével ismerkedhetünk meg, ahol, szintén minden lehetséges. Vagy mégsem? Hallgassátok meg Barna Benedek: A minden kívánságot teljesítő gép című meséjét:**

<https://ligetmuhely.com/szitakoto/barna-benedek-a-minden-kivansagot-teljesito-gep/>

-**Most, hogy bekukucskáltunk a bumbukok népének világába, nyomozzunk!**

NYOMOZÓS

Álljatok két sorba úgy, hogy mindenkinek legyen párja! Minden játékos tegyen fel egy érdekes kérdést, ami által többet megtudhatunk a bumbukok életéről.

A szemben lévő játékos pedig válaszoljon rá minél érdekesebb módon.

Pár kérdés: Mi a neve a település királyának és a királylánynak?

Mivel táplálkoznak? Mit dolgoznak a bumbukok? Mi a kedvenc időtöltésük? Mire vágynak a Soselátod-sziget lakói? Hogyan lehet eljutni az ő birodalmukba? Mit nem szabad megtenni a bumbukok földjén? Hova járnak nyaralni a bumbukok? Milyen ünnepeik vannak a szigeten? Kik a bumbukok ellenségei? Miről tanulnak a fiatal bumbukok? Hogy nevezik a bumbukok iskoláját? Milyen ajándéknak örülne a bumbukok királykisasszonya?

A MINDEN KÍVÁNSÁGOT TELJESÍTŐ GÉP

Akinek dobom a labdát, el kell mondja, mit kérne egy minden kívánságot teljesítő géptől.

Például:-Mindig tudjam a választ a vizsgákon.

-Felhők szárnyán utazhassak bárhova.

-Változzon át minden rossz jóvá.

**-Most, hogy megtudtuk, hogy Meseországban a fantáziánk segítségével nincs lehetetlen, máskor is élhettek ezzel a lehetőséggel. Segít benne a Légy a barátom című dal.**

**Hallgassuk meg és mozogjunk rá úgy, mint ahogy már kipróbáltuk.**

<https://www.youtube.com/watch?v=3K9TBJmmnu8>